府教和章狎至再用韻爲謝
作者：蕭立之
朝代：宋

paragraphs: 平生故人誰綈袍，元龍湖海風裁高。
吟詩倉卒供十手，清水新淬龍文刀。
壯如沙場馳百馬，奇如甘蠅飛如射。
寒箋字字明華星，掩耳不及春霆驚。
一天風月四方錢，冷淡未必輸華鮮。
人生端有不朽事，虛名豈足驚烏鳶。
小年擔書走京國，腕中一筆萬斛力。
近來言語不驚人，出戶誰復思安仁。
何當解韉飼我馿，嬌兒喜歸爭挽鬚。
來時雪花大如席，繅車卷玉鳴桑枯。
一年春風又如客，山中無人吟不得。
煩君遠致北海秋，雁鶩行中洗朱墨。